'Toe vind ek jou' kry 10 miljoen trefslae op YouTube | Netwerk24
Deur AJ Opperman 29 Junie 2020 17:38
"Dis crazy, man," sê die sanger Francois van Coke nadat sy en die sangeres Karen Zoid se treffer "Toe vind ek jou" 10 miljoen trefslae op YouTube gekry het.
"Min Afrikaanse liedjies kry dit reg."
Van Coke het gesoek na video's wat dit ook al bereik het.
Ricus Nel se liedjie "Harde Kole" het dit voorheen behaal.
"Toe vind ek jou", wat van Coke as 'n liefdesliedjie vir sy vrou, Lauren, geskryf het, is in 2015 uitgereik.
Zoid het hom daarmee bygestaan.
"Ek dink die tyd was reg," sê Van Coke.
"Twee rockers wat 'n ballade skryf en opneem. Die emosie was ook reg. Ek het nie in my wildste drome soveel reaksie verwag nie. Ek onthou dag waarop die video uitgereik is: 8 April 2015. Teen 14:00 daardie middag het 25 000 mense dit reeds gesien. Ek kon dit nie glo nie."
Van Coke het die liedjie al baie oor die afgelope vyf jaar gehoor.
"Op 'n fees is dit onvermydelik. Jy kan dit maklik 20 keer op 'n naweek hoor. En daar is ook weergawes op YouTube waar mense dit ge-cover het. Ek sou voorheen met my hond in my woonbuurt gaan stap het en dan ry mense verby my en die song weergalm by die kar uit."
Van Coke meen dit is 'n tipe liedjie wat een keer oor 'n sanger se pad kom.
"Dit het persoonlike betekenis, maar die liefde is universeel. En die liedjie het trefkrag omdat ek en Karen saam daaraan gewerk het. Sy het my baie oor my en Lauren se verhouding uitgevra. Daar is dinge wat ek andersins nie maklik in 'n liedjie sou kon sê as dit nie vir Karen was nie."